仰赠从兄兴宁寘南诗
何逊 (NanBei)
家世传儒雅，贞白仰馀徽。宗派已孤狭，财产又贫微。栖息同蜗舍，出入共荆扉。松笔时临沼，蒲简得垂帷。幸逢四海泰，日月耀增辉。相顾无羽翮，何由总奋飞。一朝异言宴，万里就暌违。远江飘素沫，高山郁翠微。相思对淼淼，相望隔巍巍。死灰终不然，长岑且未归。当怜此分袂，脉脉泪沾衣。